የቢቢሲ የዓመቱ የእግር ኳስ እንስቶች ሽልማት
 የቢቢሲ የዓመቱ ምርጥ ሴት እግር ኳስ ተጫዋች በመሆን ከቀረቡት አምስት እጩዎች ውስጥ አሸናፊውን ለመምረጥ የሚሰጠው ድምጽ ዛሬ ይጠናቀቃል። በቢቢሲ የዓመቱ ምርጥ ሴት እግር ኳስ ተጫዋች በመሆን አምስት የመጨረሻዎቹ እጩዎች አሸናፊውን ለመለየት በአለም ዙሪያ ከሚገኙ ደጋፊዎች፣ከሕዝብ፣በስፖርት ሙያተኞች፣ከአሰልጣኞች፣ከተጫዋቾች እንዲሁም ከጋዜጠኞች ድምጽ ሲሰበሰብ መቆየቱን ቢቢሲ በዘገባው አስታውሷል። የመጨረሻ የድምጽ ውጤት እኤአ መጋቢት 24 ቀን 2020 ይፋ የሚደረግ ይሆናል፡፡ የአመቱ ምርጥ ሴት እግር ኳስ ተጫዋች በመሆን ከቀረቡት አምስት የመጨረሻ እጩዎች እንግሊዛዊቷና የሊዮ ክለብ ተጫዋቿ ሉሲ ብሮንዜ አንዷ በመሆን ቀርባለች፡፡ የ28 ዓመቷ እንግሊዛዊት የተከላካይ መስመር ተጫዋቿ በ2019 የአለም ዋንጫ ሀገሯን እንግሊዝን ለግማሽ ፍጻሜ በማድረስ ከፍተኛ ሚና እንደነበራት ዘገባው ተመልክቷል። በሀገሯ የተለያዩ ሽልማቶችን ማግኘት የቻለችም ሲሆን በእንግሊዝ የአመቱ ምርጥ ሴት እግር ኳስ ተጫዋች ለመሆን በቅታለች። በባሎንዶር ሽልማት የማሸነፍ እድል ባታገኝም በእጩነት መቅረብ ችላ የነበረችው ብሮንዜኤ የ2020 የቢቢሲ የዓመቱ ምርጥ ሴት እግር ኳስ ተጫዋች የመሆን እድል እንዳላት ተገምቷል፡፡ የ27 ዓመቷ አሜሪካዊት የዩኤስ ኤ ኤንድ ቺካጎ ሬድ ስታርስ ክለብ የመሃል ተከላካይ ጁሊያ ኤርትዝ ሌላኛዋ እጩ ስትሆን፤ በ2019 በፈረንሳይ አዘጋጅነት በተካሄደው የአለም ዋንጫ ብሄራዊ ቡድኗ የዋንጫ ባለቤት ሲሆን፤ እርሷ የነበራት ሚና ከፍተኛ እንደነበር ይታወሳል፡፡ የ26 ዓመቷ አውስትራሊያዊት የቼልሲ የፊት መስመር ተጫዋች ሳም ኬር ሌላዋ እጩ ስትሆን ፤በዚህ አመት ቼልሲን በመቀላቀል ጥሩ እየተንቀሳቀሰች የምትገኝ ተጫዋች መሆኗ ይታወቃል፡፡ በ2020 የቢቢሲ የዓመቱ ምርጥ ሴት እግር ኳስ ተጫዋች የማሸነፍ ግምት ከወሰዱት መካከል ግንባር ቀደም ደረጃ ላይ መቀመጧም ተነግሯል፡፡ ከአምስቱ እጩዎች መካከል የ23 ዓመቷ ኔዘርላንዳዊት የአርሰናል የፊት መስመር ተጫዋቿ ቪቪያኔ ሚኤዴማ ስትሆን ፤ለክለቧ አርሰናል ባሳለፍነው የውድድር ዓመት 22 ግቦችን በማስቆጠር ኮከብ ግብ አግቢ በመሆን ነበር ያጠናቀቀችው። በውድድር ዓመቱ ያሳየችው ብቃትና ግብ አምራችነቷ ተደምሮ በፒኤፍኤ የተዘጋጀውን የአመቱ ምርጥ ተጫዋች ሽልማት ማሸነፍ ችላለች ። ሌላዋ እጩ ደግሞ የ34 ዓመቷ አሜሪካዊቷ ለዩኤስ ኤ ኤንድ ቺካጎ ሬድ ስታርስ ክለብ የምትጫወተው የፊት መስመር ተጫዋቿ ሜጋን ራፒኖኔ ናት። ተጫዋቿ ባሳለፍነው የውድድር ዓመት የነበራት እንቅሰቃሴ አስደናቂ እንደነበር ተነግሯል። በዚህም በፊፋ የአለማችን ምርጥ ሴት እግር ኳስ ተጫዋች ስያሜ ያገኘች ሲሆን ፤ የ2019 የባሎንዶር ሸልማትን አግኝታለች።አዲስ ዘመን የካቲት 16 / 2012 ዓ.ም ዳንኤል ዘነበ